Novčanice od 200 kuna letjele su danas po Iblerovu trgu, a neobična scena iznenadila je građane koji su se ondje našli oko 13 sati.

– Prvo smo vidjeli novac kako leti, a zatim i kuvertu u kojoj je bilo još nekoliko tisuća kuna – rekli su građani koji su nam javili za ovaj nesvakidašnji prizor. Kuvertu su brzo uhvatili, a novčanice koje su ispale iz nje skupili te pozvali policiju.

– Ne znamo odakle je kuverta doletjela, ali pretpostavljamo da je nekome ispala iz auta jer se novac raspršio po zraku duž Iblerova trga – rekli su nalaznici koji su novac predali policiji kako bi se vratio u ruke vlasniku.

– Policija je brzo došla te su nam rekli da će pokušati pronaći vlasnika, a ako se nitko ne javi, novac ide u proračun – rekli su pošteni nalaznici. Iz policije su također potvrdili da su primili novac te da sada slijedi utvrđivanje vlasnika. No, kako kažu, za sada im se još nitko nije javio.

– Možda osoba još nije primijetila da joj novac nedostaje, uglavnom ljudima treba neko vrijeme da nam se jave – objasnili su iz policije. Sličan je slučaj i prije pola godine iznenadio Zagrepčane kada je vozač motora u Dubravi izgubio čak 97.000 kuna koje su letjele zrakom.